****

**Vedtægter for leder- mellemledersektionen**

**Socialpædagogerne Østjylland**

**2017**

**§ 1 Navn og formål.**

**Stk. 1. Navn:**

Leder- mellemledersektionen Socialpædagogerne Østjylland

**Stk. 2. Hjemsted:**

Socialpædagogerne Østjylland

Søren Frichs Vej 42 C

8230 Åbyhøj

**Stk. 3. Formål.**

**Leder- mellemledersektionens formål er:**

At, samle medlemmer ansat i leder og mellemlederstillinger, og varetage deres interesser inden for såvel faglige som ansættelses- og uddannelsesmæssige områder.

At, sikre medlemmer de bedst mulige generelle løn- og ansættelsesvilkår, arbejdsvilkår, uddannelsesvilkår samt en hensigtsmæssig rådgivning fra Socialpædagogerne Østjylland.

At, styrke den socialpædagogiske profil i leder og mellemlederstillinger inden for Socialpædagogernes faglige område.

**§ 2. Medlemmer.**

**Stk. 1. Medlemmer af sektionen er:**

Alle ledere og mellemledere, der har ordinært medlemskab af Socialpædagogerne Østjylland. Ved ledere og mellemledere forstås medlemmer, der i henhold til forbundets overenskomster er indplaceret som ledere og mellemledere. Personer, der i en periode er konstitueret i en sådan stilling, er medlem i konstitueringsperioden.

Ledere er i disse vedtægters forstand: Medlemmer, der i henhold til forbundets overenskomster er indplaceret som ledere, og som i det daglige refererer til forvaltning og/eller bestyrelse.

Mellemledere er i disse vedtægters forstand: Medlemmer, der i henhold til forbundets overenskomster er indplacerede som ledere, og som i det daglige refererer til en leder indenfor institutionen/tilbuddet.

Ved ledighed fastholder man sit medlemskab af sektionen, indtil man får en ny ansættelse. Herefter vil man igen skulle dokumentere, at man lever op til definitionen i nærværende paragraf for at kunne blive medlem af sektionen for ledere og mellemledere.

Ved tvivlsspørgsmål i forbindelse med optagelse af medlemmer i sektionen træffes beslutning af kredsbestyrelsen.

Valg til den lokale sektions bestyrelse og udpegning til landsudvalget sker blandt beskæftigede medlemmer af sektionen. Ved ledighed kan man fastholde sin position i det givne udvalg i indeværende periode.

**§ 3. Generalforsamling**

**Stk. 1. Myndighed.**

Den lokale ledersektion oprettes under kredsbestyrelsen og refererer til denne.

Leder- mellemledersektionens øverste myndighed er generalforsamlingen.

**Stk. 2. Forum.**

Generalforsamlingen er forum for erfaringsudveksling, koordinering og udvikling af lederpolitik og lederfaglige spørgsmål. På årsmødet træffes beslutninger om initiativer for leder-mellemledersektionen for det kommende år. På årsmødet vælges endvidere medlemmer og suppleanter til sektionens bestyrelse.

**Stk. 3. Afholdelse af Generalforsamling.**

Der afholdes ordinær generalforsamling hvert år inden udgangen af marts måned. Dato og sted annonceres på Socialpædagogerne Østjyllands hjemmeside, via nyhedsmail samt i Socialpædagogen senest 3 uger før afholdelse.

**Stk. 4. Beslutningsdygtighed.**

Generalforsamlingen er beslutningsdygtig med de fremmødte medlemmer af leder- mellemleder-sektionen. Ethvert medlem af sektionen er adgangs- og stemmeberettiget.

**Stk. 5. Indkomne forslag.**

Forslag som ønskes behandlet på generalforsamlingen skal være Socialpædagogerne Østjylland i hænde senest 10 dage før generalforsamlingens afholdes, og kredskontoret er ansvarlig for, at leder- mellemledersektionens formand og bestyrelse har disse i hænde til behandling senest 8 dage før generalforsamlingen afholdes. Forslag udsendes efterfølgende til samtlige medlemmer af sektionen via nyhedsmail.

**Stk. 6. Generalforsamlingens dagsorden.**

Dagsorden til generalforsamlingen skal som minimum indeholde følgende punkter:

Valg af dirigent.

Godkendelse af dagsorden og indkaldelse

Valg af referent

Valg af stemmetællere

Beretning fra bestyrelsen

Indkomne forslag

Leder- mellemledersektionens fremtidige arbejde

Valg af bestyrelsesmedlemmer og suppleanter for en toårig periode (i ulige år)

Eventuelt

**Stk. 7. Afstemninger på generalforsamlingen.**

Afstemninger afgøres ved almindeligt flertal.

Såfremt flere end 10 medlemmer ønsker det, skal en afstemning foregå skriftligt.

**Stk. 8. Valg til bestyrelsen.**

Bestyrelsen består af 8 medlemmer og 2 suppleanter.

Opstilling til bestyrelsen kan ske på generalforsamlingen frem til et tidspunkt som fastsættes af dirigenten.

Der kan stemmes på det antal kandidater, der skal vælges.

Såfremt der kun er opstillet et antal kandidater svarende til antallet af ledige poster, betragtes de opstillede som valgt.

Valg til bestyrelsen foregår som direkte valg blandt de fremmødte, med mindre et begrundet afbud foreligger hos kredsen eller bestyrelsens formand eller skriftligt på generalforsamlingen, i hvilket tilfælde den ej fremmødte er valgbar.

Såfremt der er opstillet flere kandidater end antallet af ledige poster, gennemføres skriftligt valg. Af stemmesedlen skal fremgå kandidatens navn, arbejdsplads og indplaceringsgruppe. (leder- mellemleder jfr. disse vedtægters § 2.)

Såfremt flere end 10 medlemmer ønsker det, skal afstemning dog altid foregå skriftligt. Afstemninger afgøres ved almindeligt stemmeflertal.

De kandidater som opnår flest stemmer er valgt, kandidater som ikke opnår valg til bestyrelsen er suppleanter i rækkefølge efter stemmetal.

**Stk. 9. Bestyrelsens sammensætning.**

Det skal tilstræbes, at de 8 medlemmer, som vælges på årsmødet, samlet er repræsentative for sektionens medlemsgrundlag, og derfor består af både ledere og mellemledere.

**Stk. 10. Repræsentativ bestyrelse.**

Leder- mellemledersektionens bestyrelse skal som gruppe minimum være repræsenteret af 1 person fra hver af de to grupperinger. I tilfælde af, at denne forudsætning ikke er opfyldt efter endt valg til bestyrelsen, gennemføres ufortøvet omvalg på generalforsamlingen.

**Stk. 11. Konstituering.**

På første bestyrelsesmøde efter generalforsamlingen konstituerer bestyrelsen sig med formand og næstformand.

Det tilstræbes, at bestyrelsens formand skal være leder og bestyrelsens næstformand skal være mellemleder – disse jfr. disse vedtægters § 2.

Landsudvalget for ledere og mellemledere består af 13 medlemmer, hvoraf de 10 udpeges af de lokale ledersektioner. En repræsentant fra hver kreds. Forretningsudvalget i Socialpædagogerne har 2 repræsentanter i landsudvalget og Hovedbestyrelsen 1 repræsentant.

I ulige år udpeger den lokale bestyrelse af sin midte en repræsentant til Landsudvalget. Udpegningen sker for 2 år.

Bestyrelsen fastlægger i øvrigt selv opgave- og kompetencefordeling mellem bestyrelsens medlemmer.

**§ 5. Økonomi.**

Der opkræves ikke kontingent til leder- mellemledersektionen. Sektionens aktiviteter finansieres af midler afsat af Socialpædagogerne Østjyllands budget, og er underlagt kredsens revision.

Kredsen stiller sekretariatsbistand til rådighed for sektionens arbejde.

**§ 6. Opløsning af leder- mellemledersektionen.**

Afgørelse af, om sektionen kan / skal opløses træffes på Socialpædagogerne Østjyllands generalforsamling. Leder- mellemledersektionens generalforsamling kan med mindst 2/3 af stemmerne indstille til generalforsamlingen, at sektionen skal nedlægges.

Vedtaget på kredsbestyrelsesmødet 6. februar 2017